Só vorder e-tol-kwessieFikile Mbalula, minister van vervoer. (Foto: GCIS) Fikile Mbalula, minister van vervoer, het die versekering gegee dat die e-tol-kwessie voorrang geniet en op ŉ dringende grondslag hanteer word. Dit volg nadat belangegroepe wat betrokke is by die e-tol-kwessie ná vergaderings met Mbalula meer tyd versoek het om met die lede van hul onderskeie belangegroepe te beraadslaag oor die toekoms van e-tol. Pres. Cyril Ramaphosa het vroeër ŉ taakspan bestaande uit Mbalula, Tito Mboweni, die minister van finansies, en David Makhura, Gautengse premier, aangestel om ŉ oplossing vir die krisis oor die e-tol‑stelsel te vind. Mbalula meen egter die proses moenie oorhaastig plaasvind nie. “Dit is ŉ ingewikkelde en sensitiewe saak van nasionale belang en moenie aan meganiese prosedures en tydroosters onderwerp word nie. “Alle idees en opsies moet goed deurdink en versigtig oorweeg word ten einde die bes moontlike oplossing te vind.” Sodra alle sleutelbelanghebbendes behoorlik geraadpleeg is en die regering sy interregeringskonsultasie gefinaliseer het, sal die verslag aan pres. Ramaphosa oorhandig word, het Mbalula gesê. Dít volg nadat die VF Plus vroeër die maand gewaarsku het dat motoriste nie hul asem moet ophou vir die afskaffing van e-tol in Gauteng nie. Adv. Anton Alberts, VF Plus-voorsitter en leier in die Gautengse wetgewer, het gesê premier Makhura het tydens ŉ vraag-en-antwoord-sessie in die Gautengse wetgewer aangedui die Gautengse ANC se finale posisie oor die e-tolkwessie is dat Sanral-skuld terugbetaal moet word. Maroela Media het ook vroeër berig die Suid-Afrikaanse Nasionale Padagentskap (Sanral) kon slegs R687,7 miljoen van die e-tolskuld vir die 2018-’19-boekjaar invorder, vergeleke met die vorige jaar se R1,87 miljard. Daarom sê die DA die stelsel het misluk.